După ploi torenţiale, sudul Braziliei a fost afectat de inundaţii uriaşe în ultimele ore.
Aflat încă în recuperare după grava accidentare la genunchi, Neymar a trimis provizii compatrioţilor săi prin intermediul avionului său privat. Iar starul Seleçao, care în prezent joacă în Arabia Saudită, îndeamnă pe toată lumea să se implice pentru a ajuta în urma acestui dezastru.
Statul Rio Grande do Sul, în sudul Braziliei, se confruntă cu inundaţii uriaşe după ce ploile torenţiale au afectat regiunea în ultimele zile. Potrivit ultimelor cifre furnizate de autorităţile locale, cel puţin 90 de persoane au murit, peste 200.000 de persoane au rămas fără adăpost, iar peste un milion de locuinţe au rămas fără apă.
În Porto Alegre, capitala statului, străzile oraşului seamănă cu nişte râuri.
Preşedintele Lula a vizitat oraşul şi a promis asistenţă guvernamentală rapidă pentru a ajuta numeroasele victime.
Atacantul Seleçao (născut în apropiere de Sao Paulo), care joacă pentru Al Hilal în Arabia Saudită din vara anului trecut, şi-a închiriat avionul privat pentru a le livra conaţionalilor săi pachete cu apă, alimente şi provizii.
Starul de 32 de ani, care se recuperează după o accidentare gravă la genunchi suferită în toamna anului trecut, a postat un mesaj pe internet în care îndeamnă oamenii să dea dovadă de generozitate faţă de brazilienii afectaţi de dezastru.
"Brazilia traversează o perioadă delicată şi ajutorul nu este niciodată prea mult, indiferent de situaţia financiară, ceea ce contează este ceea ce porţi în suflet. Nu-mi place să public tot ceea ce fac sau ajutorul pe care îl ofer, pentru că o faci din inimă. Acest mesaj este menit să încurajeze oamenii să ajute şi mai mult. Mulţumesc anticipat piloţilor avionului meu şi tuturor celor implicaţi. Sunt aici, de la distanţă, rugându-mă ca totul să revină la normal", a scris Neymar, care a precizat că tatăl său supraveghează acţiunea şi este disponibil pentru a oferi ajutor.